Document ID: 32012R0293

KOMISIJOS ĮGYVENDINIMO REGLAMENTAS (ES) Nr. 293/2012
2012 m. balandžio 3 d.
dėl naujų lengvųjų komercinių transporto priemonių registracijos stebėsenos ir duomenų teikimo pagal Europos Parlamento ir Tarybos reglamentą (ES) Nr. 510/2011
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2011 m. gegužės 11 d. Europos Parlamento ir Tarybos reglamentą (ES) Nr. 510/2011, kuriuo nustatomos naujų lengvųjų komercinių transporto priemonių išmetamų teršalų normos pagal Sąjungos integruotą principą mažinti lengvųjų transporto priemonių išmetamo CO2 kiekį (1), ypač į jo 8 straipsnio 9 dalies pirmą pastraipą,
kadangi:
(1)
pagal Reglamento (ES) Nr. 510/2011 8 straipsnį valstybės narės kiekvienais metais turi registruoti tam tikrus duomenis apie jos teritorijoje per praėjusius metus užregistruotas naujas lengvąsias komercines transporto priemones ir pateikti tuos duomenis Komisijai. Kadangi remiantis tais duomenimis naujų lengvųjų komercinių transporto priemonių gamintojams nustatoma savitoji CO2 išmetimo norma ir vertinama, ar gamintojai tų normų laikosi, reikia suderinti tų duomenų rinkimo ir jų teikimo taisykles;
(2)
kad ateityje pagal Reglamento (ES) Nr. 510/2011 13 straipsnio 2 dalį į minėtą reglamentą būtų galima įtraukti M2 ir N2 kategorijų transporto priemones, duomenis apie šių kategorijų transporto priemones reikėtų registruoti ir perduoti Komisijai;
(3)
kad būtų galima visiškai įvertinti, ar kiekvienas gamintojas laikosi pagal Reglamentą (ES) Nr. 510/2011 jam nustatytos savitosios CO2 išmetimo normos, ir taikant tą reglamentą įgyti reikiamos patirties, Komisijai reikia išsamių kiekvieno gamintojo duomenų apie kiekvieną transporto priemonės seriją, kuri apibrėžiama pagal tipą, variantą ir modifikaciją. Todėl valstybės narės turėtų užtikrinti, kad tokie duomenys būtų registruojami ir perduodami Komisijai kartu su suminiais duomenimis, teikiamais pagal to reglamento 8 straipsnio 2 dalį;
(4)
pagal 2007 m. rugsėjo 5 d. Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (2), 18 ir 26 straipsnius gamintojas privalo užtikrinti, kad kiekviena ES rinkai pateikiama nauja lengvoji komercinė transporto priemonė turėtų galiojantį atitikties liudijimą, o jei tokia transporto priemonė pateikiama be tokio atitikties liudijimo, valstybė narė jos registruoti negali. Taigi, atitikties liudijimas turėtų būti pagrindinis informacijos, kurią valstybės narės turi registruoti, pagal Reglamento (ES) Nr. 510/2011 8 straipsnio 1 dalį pateikti gamintojams ir pranešti Komisijai, šaltinis. Tam tikrais pagrįstais atvejais valstybės narės taip pat gali naudoti informaciją iš kitų (nei atitikties liudijimas) šaltinių, su sąlyga, kad jie yra tokie pat tikslūs kaip ir atitikties liudijimas, ir prireikus tos valstybės narės imasi priemonių tokiam tikslumui užtikrinti;
(5)
naujų lengvųjų komercinių transporto priemonių registracijos duomenys turi būti tikslūs ir juos turi būti galima, pagal Reglamento (ES) Nr. 510/2011 4 straipsnį nustatant savitąją teršalų išmetimo normą, veiksmingai apdoroti. Todėl gamintojai Komisijai turėtų pateikti naujausią informaciją apie gamintojų pavadinimus, naudojamus atitikties liudijimuose skirtingose valstybėse narėse, kuriose vykdoma registracija. Komisijai ta informacija suteiktų galimybę valstybėms narėms pateikti atnaujintą nustatytų gamintojų pavadinimų sąrašą, kuris turėtų būti naudojamas pateikiant duomenis;
(6)
valstybės narės turėtų registruoti ir pateikti informaciją apie naujai registruojamas transporto priemones, varomas alternatyviaisiais degalais. Kad Komisija pagal Reglamento (ES) Nr. 510/2011 6 straipsnį galėtų atsižvelgti į savitųjų teršalų išmetimo normų sumažinimą dėl etanolio (E85) degalų naudojimo, valstybės narės turėtų Komisijai pateikti reikalingą informaciją, įskaitant jų teritorijoje esančių degalinių, kuriose tiekiami etanolio (E85) degalai, atitinkantys 2009 m. balandžio 23 d. Europos Parlamento ir Tarybos direktyvoje 2009/28/EB dėl skatinimo naudoti atsinaujinančių išteklių energiją, iš dalies keičiančioje bei vėliau panaikinančioje direktyvas 2001/77/EB ir 2003/30/EB (3), ir 1998 m. spalio 13 d. Europos Parlamento ir Tarybos direktyvos 98/70/EB dėl benzino ir dyzelinių degalų (dyzelino) kokybės, iš dalies keičiančios Tarybos direktyvą 93/12/EEB (4), 7b straipsnyje nustatytus tvarumo kriterijus, skaičiaus santykinę dalį ir, jei taikoma, bendrą tokių degalinių skaičių;
(7)
siekiant išvengti nereikalingo duomenų dubliavimo, informaciją apie valstybės narės teritorijoje esančių degalinių, kurios tiekia etanolio (E85) degalus, skaičių, kuri teikiama pagal 2010 m. lapkričio 10 d. Komisijos reglamento (ES) Nr. 1014/2010 dėl naujų keleivinių automobilių registracijos stebėsenos ir duomenų teikimo pagal Europos Parlamento ir Tarybos reglamentą (EB) Nr. 443/2009 (5) 6 straipsnį, reikėtų panaudoti Reglamento (ES) Nr. 510/2011 6 straipsnio reikmėms;
(8)
Direktyvos 2007/46/EB 23 ir 24 straipsniuose numatyta supaprastinta patvirtinimo procedūra, kurią taikant nereikia išduoti europinio atitikties liudijimo. Valstybės narės turėtų stebėti, kiek transporto priemonių registruojama taikant šias procedūras, kad būtų galima įvertinti, koks yra jų skaičiaus poveikis stebėsenos procesui ir kokį poveikį jis turi siekiant Sąjungos naujų lengvųjų komercinių transporto priemonių parko vidutinės CO2 teršalų išmetimo normos;
(9)
šiame įgyvendinimo reglamente nustatytos priemonės atitinka Klimato kaitos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiuo reglamentu nustatomos taisyklės, pagal kurias renkami ir teikiami šių transporto priemonių registracijos duomenys:
a)
Reglamento (ES) Nr. 510/2011 2 straipsnio 1 dalyje nurodytų lengvųjų komercinių transporto priemonių;
b)
minėto reglamento 8 straipsnio 10 dalyje nurodytų M2 ir N2 kategorijų transporto priemonių.
2 straipsnis
Apibrėžtys
Šiame reglamente vartojamų terminų apibrėžtys nustatytos Reglamento (ES) Nr. 510/2011 2 ir 3 straipsniuose, o terminų „dvi degalų rūšis naudojanti dujomis varoma transporto priemonė“ ir „mišrius degalus naudojanti etanoliu varoma transporto priemonė“ apibrėžtys nustatytos Komisijos reglamento (EB) Nr. 692/2008 (6) 2 straipsnyje. Taip pat pateikiamos šių terminų apibrėžtys:
1) tipo patvirtinimo dokumentai- dokumentai, kuriuose pateikiami šio Reglamento I priedo lentelės trečiajame stulpelyje nurodyti duomenys;
2) suminiai stebėsenos duomenys- jungtiniai duomenys, nurodyti Reglamento (ES) Nr. 510/2011 II priedo C dalies 1 skirsnyje;
3) išsamūs stebėsenos duomenys- Reglamento (ES) Nr. 510/2011 II priedo C dalies 2 skirsnyje nurodyti išsamūs duomenys, suskirstyti pagal gamintoją ir transporto priemonių serijas, kurios apibrėžiamos pagal tipą, variantą ir modifikaciją.
3 straipsnis
Duomenų perdavimas
Valstybės narės suminius stebėsenos duomenis kartu su išsamiais stebėsenos duomenimis elektroninėmis duomenų perdavimo priemonėmis perduoda į Europos aplinkos agentūros tvarkomą centrinę duomenų saugyklą. Apie duomenų perdavimą valstybės narės praneša Komisijai.
4 straipsnis
Duomenų šaltiniai
1. Valstybė narė suminius ir išsamius stebėsenos duomenis rengia pagal remdamasi informacija, pateikta atitinkamos lengvosios komercinės transporto priemonės atitikties liudijime arba tipo patvirtinimo dokumentuose, kaip nurodyta šio reglamento I priede pateiktoje lentelėje.
2. Pateikiant išsamius stebėsenos duomenis parametras „bendras naujai įregistruotų automobilių skaičius“ nustatomas pagal bendrą kiekvienais metais padarytų vienos rūšies transporto priemonių registracijos įrašų skaičių.
3. Išsamių stebėsenos duomenų parametras „užregistruotos transporto priemonės kategorija“ grindžiamas techninėmis transporto priemonės charakteristikomis registravimo metu.
4. Jei atitikties liudijime arba tipo patvirtinimo dokumentuose yra daugiau kaip vienas gamintojo pavadinimas, valstybė narė nurodo bazinės transporto priemonės gamintoją.
5. Pateikiant išsamius stebėsenos duomenis nurodoma savitoji išmetamo CO2 kiekio vertė yra atitikties liudijime arba tipo patvirtinimo dokumentuose nurodyta bendra vertė, išskyrus tą atvejį, kai taikoma svertinė bendra vertė.
6. Pateikdama išsamius stebėsenos duomenis apie alternatyviaisiais degalais varomas transporto priemones, kompetentinga institucija nurodo degalų rūšį ir degalų režimą, kaip nurodyta šio reglamento I priede.
7. Pateikdama išsamius stebėsenos duomenis apie dvi degalų rūšis naudojančias dujomis varomas arba mišrius degalus naudojančias etanoliu varomas transporto priemones, kompetentinga institucija nurodo (parametras „savitasis išmetamo CO2 kiekis (g/km)“) šias išmetamo CO2 kiekio vertes:
a)
dvi degalų rūšis naudojančių dujomis varomų transporto priemonių, kuriose naudojamas benzinas ir dujiniai degalai - naudojant suskystintas naftos dujas (SND) arba gamtines dujas (GD) išmetamo CO2 kiekio vertę pagal Reglamento (ES) Nr. 510/2011 II priedo A dalies 2 punktą;
b)
mišrius degalus naudojančių etanoliu varomų transporto priemonių, kuriose naudojamas Reglamento (ES) Nr. 510/2011 6 straipsnyje nurodytas benzino ir etanolio (E85) mišinys - naudojant benziną išmetamo CO2 kiekio vertę.
Tuo atveju, kai taikomas b punktas, valstybės narės pateikia naudojant benziną gaunamą vertę ir tuo atveju, kai Reglamento (ES) Nr. 510/2011 6 straipsnyje nustatytos sumažinimo sąlygos netenkinamos. Tačiau valstybės narės gali pateikti ir naudojant E85 gaunamą vertę.
8. Jei transporto priemonėje yra daugiau nei viena vairuojamoji ašis arba skirtingo pločio nevairuojamosios ašys, pateikdamos išsamius stebėsenos duomenis valstybės narės nurodo (parametras „kitos ašies tarpuvėžio plotis (mm)“) didžiausią ašies plotį. Tokių transporto priemonių bazė - atstumas tarp labiausiai nuo centro nutolusios priekinės ir labiausiai nuo centro nutolusios galinės ašies.
9. Kai suminiai ir išsamūs stebėsenos duomenys pateikiami iš tipo patvirtinimo dokumentų ir kai tuose dokumentuose yra nurodyti verčių diapazonai, valstybės narės užtikrina, kad duomenys būtų pateikti tinkamu tikslumu ir atitiktų atitikties liudijime nurodytus duomenis.
5 straipsnis
Duomenų tvarkymas ir kontrolė
Valstybės narės užtikrina suminių ir išsamių stebėsenos duomenų tvarkymą, rinkimą, kontrolę, tikrinimą ir perdavimą.
6 straipsnis
Valstybių narių rengiami duomenys
Išsamūs stebėsenos duomenys pateikiami II priede nustatytu tikslumu.
7 straipsnis
Duomenų apie etanolio (E85) degalus tiekiančias degalines pateikimas
Reglamento (ES) Nr. 510/2011 6 straipsnio reikmėms naudojama pagal Reglamento (ES) Nr. 1014/2010 6 straipsnį pateikta informacija.
8 straipsnis
Transporto priemonės, kurioms netaikomas EB tipo patvirtinimas
1. Jei lengvosioms komercinėms transporto priemonėms taikomas mažų serijų nacionalinis tipo patvirtinimas pagal Direktyvos 2007/46/EB 23 straipsnį arba individualus patvirtinimas pagal tos direktyvos 24 straipsnį, valstybės narės Komisijai pateikia jų teritorijoje užregistruotų kiekvienos tokios rūšies automobilių skaičių.
2. Parengdama suminius stebėsenos duomenis, kompetentinga institucija vietoje gamintojo pavadinimo nurodo:
a)
AA-IVA - kai pateikiami duomenys apie individualiai patvirtintų tipų transporto priemones,
b)
AA-NSS - kai pateikiami duomenys apie nacionaliniu lygiu patvirtintų tipų mažų serijų transporto priemones.
Valstybės narės taip pat gali parengti išsamius šių transporto priemonių stebėsenos duomenis; tuo atveju naudojami a ir b punktuose nurodyti pavadinimai.
9 straipsnis
Gamintojų sąrašas
1. Gamintojai nedelsdami ir ne vėliau kaip iki 2012 m. birželio 1 d. praneša Komisijai pavadinimus, kuriuos jie nurodo ar ketina nurodyti atitikties liudijimuose. Apie visus minėtos informacijos pasikeitimus jie nedelsdami praneša Komisijai. Nauji rinkoje pradedantys veikti gamintojai nedelsdami praneša Komisijai pavadinimus, kuriuos jie nurodo ar ketina nurodyti atitikties liudijimuose.
2. Rengdama suminius ir išsamius stebėsenos duomenis, kompetentinga institucija naudoja gamintojų pavadinimus iš sąrašo, kurį sudaro Komisija, remdamasi pavadinimais, pateiktais pagal 1 dalį. Tas sąrašas pirmą kartą paskelbiamas internete 2012 m. rugsėjo 1 d. ir vėliau reguliariai atnaujinamas.
3. Jei gamintojo pavadinimo tame sąraše nėra, kompetentinga institucija, rengdama suminius ir išsamius stebėsenos duomenis, naudoja atitikties liudijime arba tipo patvirtinimo dokumentuose nurodytą pavadinimą.
10 straipsnis
Gamintojų pateiktina papildoma informacija
1. Kad būtų galima pateikti Reglamento (ES) Nr. 510/2011 8 straipsnio 4 dalies antroje pastraipoje nurodytą pranešimą, gamintojai ne vėliau kaip iki 2012 m. birželio 1 d. Komisijai pateikia asmens, kuriam turėtų būti adresuojamas tas pranešimas, kontaktinius duomenis.
Gamintojas nedelsdamas informuoja Komisiją apie visus pateiktų duomenų pasikeitimus. Nauji rinkoje pradedantys veikti gamintojai Komisijai nedelsdami pateikia savo kontaktinius duomenis.
2. Jei susijusių įmonių grupė sudaro bendrą fondą, ji pateikia Komisijai grupės narių ryšio įrodymus pagal Reglamento (ES) Nr. 510/2011 3 straipsnio 2 dalyje nustatytus kriterijus, kad būtų galima nustatyti, ar taikytina to reglamento 7 straipsnio 6 dalis.
11 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. balandžio 3 d.

Labels: 14
20
7
8
12